TU วิ่งต่อ 1% โบรกชี้กำไรปีนี้ 7.6 พันล้าน แนะนำ “ซื้อสะสม” เป้า 21.20 บ.
TU บวกอีก 1% แนวโน้มไตรมาส 1/66 ฟื้นตัวจากฐานที่ต่ำ ฟากโบรกคาดกำไรปี 66 อยู่ที่ 7,619 ล้านบาท เพิ่มขึ้น 6.73% จากงวดเดียวของปีก่อน แนะนำ “ซื้อสะสม” ราคาเป้าหมาย 21.20 บาท เตรียมจ่ายปันผล 0.44 บาทต่อหุ้น ขึ้น XD วันที่ 03 มี.ค. 66
TU บวกอีก 1% แนวโน้มไตรมาส 1/66 ฟื้นตัวจากฐานที่ต่ำ ฟากโบรกคาดกำไรปี 66 อยู่ที่ 7,619 ล้านบาท เพิ่มขึ้น 6.73% จากงวดเดียวของปีก่อน แนะนำ “ซื้อสะสม” ราคาเป้าหมาย 21.20 บาท เตรียมจ่ายปันผล 0.44 บาทต่อหุ้น ขึ้น XD วันที่ 03 มี.ค. 66
21 ก.พ. 2566

ผู้สื่อข่าวรายงานว่า วันนี้ (21 ก.พ. 66) ราคาหุ้น บริษัท ไทยยูเนี่ยน กรุ๊ป จำกัด (มหาชน) หรือ TU ล่าสุด ณ เวลา 10:42 น. อยู่ที่ระดับ 16.20 บาท บวก 0.20 บาท หรือ 1.25% สูงสุดที่ระดับ 16.30 บาท ต่ำสุดที่ระดับ 16.00 บาท ด้วยมูลค่าการซื้อขาย 108.86 ล้านบาท

สำหรับราคาหุ้น TU เด้งต่อเป็นวันที่ 2 หลังจากลงไปสู่เขตขายมากเกินไป จึงทำให้นักลงทุนเข้ามาเก็งกำไรรอบใหม่หลังจากนักวิเคราะห์ประเมินแนวโน้มปี 66 จะเติบโตอย่างแข็งแกร่ง
โดยบริษัทหลักทรัพย์ คิงส์ฟอร์ด จำกัด (มหาชน) ระบุว่า สำหรับแนวโน้มในช่วงไตรมาส 1/66 นี้เบื้องต้นคาดว่าจะฟื้นตัวได้จากฐานที่ต่ำเนื่องจาก Fx Loss ในไตรมาส 4/65 แม้ว่าในแง่ของมาร์จิ้นยังจะโดนกดดันจากราคาวัตุดิบที่ยังอยู่ในระดับสูง ธ.ค.65-ม.ค.66 โดยราคาต้นทุนปลาทูน่าในเดือน ม.ค.66 อยู่ที่ 1,680 ดอลลาร์/ตัน แต่มองว่าปัจจัยลบดังกล่าวยังจะพอชดเชยได้จากปริมาณการขายที่คาดว่าจะฟื้นตัวขึ้นโดยเฉพาะในส่วนของธุรกิจ PetCare ซึ่งเป็นธุรกิจที่มีมาร์จิ้นที่ดี
สำหรับปัจจุบันมีมุมมองที่ดีต่อแนวโน้มการดำเนินงานในอนาคตของ TU โดยปัจจัยแรกมาจากโมเมนตัมการขยายตัวของกลุ่มธุรกิจ Petcare และธุรกิจ Value-added ซึ่งในส่วนของ Petcare ได้ทำการนำกลุ่มธุรกิจจดทะเบียนในตลาดแล้ว (i-tail;ITC) และ ปัจจัยที่สองมาจากการลงทุนในธุรกิจที่มีความน่าสนใจ ไม่ว่าจะเป็นการลงทุนใน Food Tech(Jellagen, Algama), Alternative Protein, เครื่องปรุงรส RBF, ผลิตภัณฑ์เพื่อสุขภาพ (Zeavita LISA DHA Shot ร่วมกับ IP , ZEA ร่วมกับ Thai Bev) เป็นต้น
โดยปัจจุบันประมาณการกำไรสุทธิปี 66 อยู่ที่ 7,619 ล้านบาท เพิ่มขึ้น 6.73% จากงวดเดียวของปีก่อน และปี 67 อยู่ที่ 8,049 ล้านบาท เพิ่มขึ้น 5.64% จากงวดเดียวของปีก่อน แนะนำ “ซื้อสะสม” วางราคาเป้าหมายปี 66 ที่ 21.20 บาท
อนึ่ง TU ประกาศจ่ายปันผลที่ 0.44 บาท/หุ้น จะขึ้น XD วันที่ 03 มี.ค. 66 คิดเป็น Dividend Yield จากราคาปิดที่ 16.00 บาท ที่ 2.75%
ด้านบริษัทหลักทรัพย์ ทรีนีตี้ จำกัด  ระบุว่า คาดกําไรปี 66 จะดีขึ้นราว 5% จากงวดเดียวของปีก่อน ซึ่งจากการฟื้นตัวของผลการดําเนินงานของ Red Lobsterและอาจไม่เห็นผลกระทบจากการวัดมูลค่าเงินลงทุนใน Red Lobster จากการปรับขึ้นอัตราดอกเบี้ยเช่นในปี 65 ขณะที่ยอดขายยังมีแนวโน้มเติบโตต่อเนื่องจากเกือบทุกผลิตภัณฑ์หลัก ส่วนต้นทุนในการขนส่งมีแนวโน้มลดลง อย่างไรก็ตามภายหลังการประชุมนักวิเคราะห์อาจมีการปรับประมาณการอีกครั้งหนึ่ง
ดังนั้นคงราคาเป้าหมายปี 66 ที่ 21 บาท อิง PBV 1.6 เท่า แม้ว่าการเติบโตของกําไรจะไม่สูง แต่ราคาหุ้นปัจจุบันยังพอมี Upside บวกกับปันผลสำหรับผลการดําเนินงานครึ่งปีหลังที่บริษัทประกาศจ่ายอีก 0.44 บาท ขึ้นเครื่องหมาย XD วันที่ 3 มี.ค. 66 คิดเป็น Residual Dividend Yield อีก 2.75% จึงยังคงคำแนะนํา “ซื้อ” ราคาเป้าหมาย 21.00 บาท